**GENERALFORSAMLING I KULTURHUS VIG BIO lørdag 29. marts 2025**

**ÅRSBERETNING og FREMTIDEN**

Velkommen til Generalforsamlingen i Kulturhus Vig Bio – det er helt fantastisk at se så mange i år, hvor vi på dagen kan tælle 95 registrerede deltagere. Så mange har vi aldrig været tidligere, men det tolker vi som en utrolig stor interesse og engagement i vores kulturhus.

De fleste af jer kender bestyrelsen, men med det øgede antal medlemmer i dag, og som lovet tidligere, vil jeg bede bestyrelsen kort præsentere sig selv….

Vi vil fra bestyrelsen indstille Claus Rex til at være dirigent i år. Claus er turistchef i Geopark Odsherred og blev valgt ind som suppleant i Kulturhus Vig Bio sidste år. Som mange af jer har læst og hørt, er Odsherred blevet valgt til at afholde den nordiske Michelin stjerneuddeling den 16. juni i år, så Claus arbejder pt 24/7 men deltager alligevel aktivt i Kulturhusets bestyrelse, hvilket vi er meget taknemmelige for! Jeg håber, I vil bifalde Claus som dirigent.

Tale til Bjørn Ole Blikdal, der efter 16 år flytter fra Odsherred.

Dirigent tager over.

**Formanden:**

**Foreningens virksomhed**

Som de fleste af jer ved, så er det Odsherred Kommune, der ejer bygningen og grunden, og her har vi en fin Aftale, som siden 1985 er blevet forlænget hvert 10. år, hvor bygningen stilles gratis til rådighed for foreningen Vig Bios Venner. Traditionen tro fremhæver jeg lige nogle af de vigtige ting i denne Aftale, hvor kommunen står for den udvendige vedligeholdelse og Kulturhuset, der står for hele driften og den indvendige vedligeholdelse. I selve Aftalen står bl.a. at Biografen skal give borgere og områdets gæster mulighed for at få de forskelligartede oplevelser, som filmmediet kan give, herunder film af høj kunstnerisk kvalitet. Og samtidigt give plads til sociale arrangementer med stor mangfoldighed.

Når jeg fremhæver ”Film af høj kvalitet” og ”mangfoldighed” så dækker det bl.a. også over de såkaldte smalle film, som ikke trækker så mange gæster og heller ikke giver den store indtægt, men som alligevel formår at tiltrække flere og flere gæster. Vi har i Odsherred et publikum, der værdsætter disse film og som I kan se i vores Nyhedsbrev og på Filmprogrammet er de ofte opført som Ønskefilm!

Hovedformålet som kulturhus er som nævnt at vise film af høj kvalitet. Det gælder også teknikken, god lyd, gode billeder og komfortable sæder. Og vi skal tilgodese alle aldre og interesser, unge som ældre, raske som handikappede, ja hele det mangfoldige samfund. Det er lykkedes også kun med den ene sal, selvom vores handikappede desværre ikke har de bedste forhold – men det står selvfølgelig på prioritetslisten, når vi kommer nærmere en udbygning. Indtil da fortsætter vi med at inddrage dagtimerne, hvor vi også kan mærke flere og flere gæster. Mange af os – jeg selv inkluderet – er ikke så glade for at køre i mørke og ofte regnfuldt vejr.

Vi har flere arbejdsgrupper, som arbejder selvstændigt, men selvfølgelig også overlapper hinanden. Og her har vi i bestyrelsen nogle forslag til forbedring og nytænkning af disse vigtige arbejdsgrupper, som bestyrelsesmedlem Martin Kusk vil præsentere for jer senere.

Alle jer frivillige både som passere og i arbejdsgrupperne er basis for den succes, som Vig Bio kan bryste sig med. Mange biografer har haft det svært det seneste år især også grundet skuespilstrejken i Hollywood i 2024. Men Vig Bio har klaret sig fint og det er blevet bemærket af Danske Biografers direktør og kolleger rundt om i landet, hvor Mie bl.a. blev inviteret ind til et seminar for at fortælle, hvad det er, der gør denne forskel. Her kan jeg kort nævne én af grundene: Vig Bios fleksibilitet takket været især de mange frivillige passere og alle vores gæster, som støtter op omkring vores repertoire.

Og hvad er det så for aktiviteter, der fylder Kulturhus Vig Bio. Det ved de fleste, men vi har i dag også nye medlemmer tilstede, så I får lige en hurtig gennemgang.

Der er ingen prioritetsrækkefølge i den opremsning, men jeg vælger at begynde med

**Odsherred Børnefilmklub BFK** som er en selvstændig instans i Kulturhuset og en del af Aftalen med kommunen. De sørger selv for bemanding og filmopsætning men vi assisterer med teknik og kiosksalg. De har deres arrangementer i weekender i foråret og efteråret med omkring 100 rollinger fra børnehave mini til 9. klasse. Mange af dem får her deres første besøg i en biograf, og her arrangeres også maratonforestillinger med bedsteforældre og forældre. Et sjovt og givende fællesskab på tværs af generationer.

**Filmgruppen** består af 3-5 faste medlemmer som mødes flere gange om måneden fysisk og telefonisk, når månedsprogrammet fastlægges og ekstra film lægges på. Og vores statistik-nørd Martin skal nok fortælle os, hvilken film der har væres mest slikken og hvor meget den sluttelig har betydet for kiosken. Så udtrykket ”popcorn film” bruges nu seriøst, når vi skal se på logistikken. MEN selvfølgelig vælger vi ikke film kun for at glæde vores statistiker eller vores kioskgruppe! På de mange filmtræf ser vi 4 film om dagen samt trailer præsentationer på 20-30 film, så der bliver noteret godt ned - for det er mange indtryk på kort tid.

Hver måned sendes Månedsbrevet med informationer om månedens film og aktiviteter ud til ca. 10.000 der har ønsket at modtage det. Vi får mange dejlige responsmails

**Medlems- og Passergruppen** har ca.100 frivillige passere at holde styr på og fordele vagter til. De sørger for oplæring af alle passerne og sætter dem på et passerhold og holder dem løbende orienteret om nyheder og ekstra vagter! Og netop til ekstra-vagterne er det dejligt, hvor mange af vores frivillige passere der springer til, når det gælder. Vi har også et par dygtige ungarbejdere ansat, som gerne tager en eftermiddags- eller aften holdvagt, når vi kan stå overfor sygdom eller et ophør på et hold.

Det kan være svært at lære de mange funktioner, der er ved billetsalg og når vi skal åbne og lukke biografen. Men heldigvis er der altid en hjælpsom person for enden af akut-telefonen!

**Kioskgruppen**, som sørger for hele tiden at have nok slik til både børn og voksne og selvf. sodavand og det hvide guld, som vi kalder vores popcorn. Der sker løbende udskiftninger og vi kan se, at de sukkerfrie produkter også vælges.

**Filmteknikergruppen,** består af 5-6 uddannede filmteknikere. De bygger filmene med reklamer og trailers og sætter lys og lyd samt ofte danske tekster på. De har også et stort ansvar med at sætte filmene på rette dag og tid, eller som det hedder i filmsproget sætte i Schedule efter de filmprogrammer, som vores booker løbende sender ud.

**Driftsgruppen**, som laver de småreparationer, der kan laves internt og tilkalder fagfolk ved større reparationer. De udskifter defekte sæder, skruer løse borde fast, tjekker lamperne, etc.etc.

**SeniorBio**, som ikke kræver et medlemskab eller en dåbsattest. Man kan købe 4 billetter ad gangen til hhv foråret og efteråret til reduceret pris. Som de fleste ved, er to af dagforestillingerne med kaffe og sandwich og her er der hygge og snak på tværs af generationer. De 8 film om året vælges af deltagerne. Og de står selv for pasningen og for at lave kaffe, dække bord og servering i caféen og i foyeren. SeniorBio trækker omkring 1200 gæster om året.

**Mediegruppen**, som står for de ugentlige opdateringer og nyheder på Facebook og Instagram. Ligeså opdateres nyhederne på vores lærred samt på den skærm som hænger i Torvehallen i Vig. Og herudover opdateres selvfølgelig vores Hjemmeside løbende, hvor man kan finde svar på næsten alt!

Udover de gængse filmforevisninger hver dag normalt kl. 17 og 19.30 sætter vi næsten altid ekstra film på i weekenderne og vi har også sat flere formiddags- og eftermiddags-film på i hverdagene. Ligeså når vi i ferieperioderne som nu her til Påske sætter op til 5 film på om dagen! Det betyder selvfølgelig, at vi igen må trække på alle jer frivillige passere.

**Så har vi også**

**OPERABIO FRA THE METROPOLITAN OPERA**

Vores publikum stiger fra gang til gang, når vi på 8-10 søndage sender fantastiske transmissioner fra The Metropolitan Opera i New York. Udover de mange fastboende, vælger også mange feriehusejere at komme til Odsherred i den weekend, hvor der er opera og ofte er de ledsaget af venner og bekendte fra byen. Det er en stor glæde at have operavagten og mærke alles begejstring, når vi mødes en søndag formiddag til en kop kaffe inden vi indtages af The Mets magi. Vi hygger os i pauserne og møder nye mennesker med samme interesse for opera. Den sidste dag på året fejrer vi med en festlig eller morsom opera, hvor vi ønsker hinanden godt nytår med bobler.

**BabyBio** hvor småbørnsforældre kan sidde med deres mindste i afdæmpet lys og lyd. Ofte dukker også gæster op uden babyer, men som kun synes, det er hyggeligt med lidt småpludren fra de små gæster. Barnevognene står i foyeren og ofte lægges de små på sæderne på den frie række. Vi lægger film i samarbejde med Mødregruppen i Odsherred, og ofte sættes også en børnefilm på, så sensible søskende kan være med sammen med deres pårørende.

**Børnebiffen på Tur** med efterårs- og forårsforestillinger, hvor Odsherreds 3-5årige borgere ser 6 små kortfilm, hvor der er svagt lys i salen og ind imellem døren på klem. Børnebiffen er et samarbejde mellem Det Danske Filminstitut, Vig Bio og Odsherred Kommune. Og det er så livgivende at se de små flokke fra områdets børnehaver ankomme med store forventningsfulde øjne og nysgerrighed. Der kommer mellem 1000-1200 småbørn her hvert år.

**MSIB** – Med Skolen i Biografen har vi kørt igennem en årrække. Skolebørnene tilbydes rigtige film, som er udvalgt specielt til skolebørn og unge, hvor Det Danske Filminstitut udarbejder undervisningsmateriale til brug for lærerne. Vi har ca. 2000 skoleelever på årsbasis.

**Vi fortsætter selvfølgelig med den populære Strikkebio,** som vi lancerede forrige år. Den har vist sig at trække mange strikke- og filmglade gæster – både mænd og kvinder. Vi holder normalt strikkebio en gang om måneden. Her viser vi filmen med skelne-lys, så en tabt maske kan findes.

Så kører vi stadig **Erindringsbio,** hvor der vises små dokumentariske filmklip fra 1940-1980erne for demensramte mennesker samt pårørende, plejepersonale og frivillige. Et samarbejde med Det danske Filminstitut og en række samarbejdspartnere indenfor demensområdet. Støttet bl.a. af A.P. Møller fonden. Der er gratis adgang med efterfølgende dialog og samtaler om livet før demensen satte ind. Vi kunne dog godt tænke os, at flere dukkede op og kunne opleve den glæde som de små filmklip spreder. Så spred budskabet til jeres berøringsflader!

Hvert år i uge 45 huser vi afslutningen på Odsherred Kommunes Litteratur- og Læsefestival ”Odsherred læser” med en film relateret til årets tema samt en Booktrailer konkurrence, hvor skoleklasser fra hele Odsherred viser deres små trailers på det store lærred i overværelse af de deltagende klasser. Dommerpanelet bedømmer disse trailers og vinderklassen får bl.a. en Filmvisning i Vig Bio for hele klassen.

Vi udlejer salen til generalforsamlinger og foredrag. Vi har et tæt samarbejde med Kulturforvaltningen og Odsherreds øvrige kulturinstitutioner, friskoler og højskoler samt LOF. Vi har børnefødselsdage, film, musik- og koncertfilme og vi har Kirkebio i samarbejde med Provstiet i Odsherred. Sidste år lancerede vi gratis Livestream fra Aarhus Universitet med offentlige foredrag i naturvidenskab. Det er blevet en succes og i tirsdags nåede vi op på 139 gæster.

Og der kommer flere og flere forespørgsler på kontakt-mailen, så vores booker har travlt med at få plads til de mange ønsker.

Og sidst skal jeg også lige nævne vores **Livsnyderaften** med velkomstdrink, en forpremiere på en ny film og efterfølgende middag i samarbejde med caféen. De er populære blandt de mange stamgæster, men også nye tilflyttere har fået glæde af en sådan livsnyderaften. Vi oplever at gæsterne nyder fællesskabet med socialt samvær i både filmisk og kulinarisk henseende.

Desværre må vi nok sætte disse lidt i bero indtil ny forpagter kan overtage caféen.

**Og her kommer lidt tørre tal:**

I 2024 havde vi 1.077 forestillinger og 32.527 gæster mod 1020 forestillinger og 33.228 gæster i 2023. Det bedste år er stadig 2019 med 34.197 gæster på 956 forestillinger.  I 2024 havde vi trods strejke i Hollywood med manglende film en pæn omsætning på ca. 3,5 mio kroner imod ca. 3,7 mio kroner i 2023.

Hertil skal vi så også lægge de lukkede forestillinger og andre arrangementer.

Det er ikke altid antal gæster, der giver størst omsætning, da billetprisen sættes efter filmlængden og antal visninger også har indflydelse + div. abon.ordninger.

I 2024 var detRom med Bodil Jørgensen, der stod øverst på skamlen med 2.530 gæster og en omsætning på 141.437 kr. med 42 visninger og en gennemsnitsbilletpris på 56 kr.  Nr. 2 var Grusomme mig4 med 1.645 gæster og en billetomsætning på 138.967 kr. dog kun med 29 forestillinger til en gennemsnitsbilletpris på hele 84 kr. Man skal dog altid læse statistikker med skarpe øjne.  For Rom var en del af Biografklub Danmark abonnementet og på disse forestillinger tjener vi kun halvdelen af den normale billetindtægt. Men Rom slog lige Bamse som i 2022 havde 2.519 gæster med en højere gennemsnits billetpris på 72 kr.  Dog er Top Gun2 med 2.138 gæster og en omsætning på 211.810 med en gennemsnitspris på 99 kr. topscorer når man ser på omsætningen. Selv om vi ”sætter til” på samtlige BKDK film, så fyldes salen og vi tænker også, at disse abonnenter også vælger film udenom BKDK. Men vi synes ikke at vi for nuværende vil indgå i flere af disse abonnementstilbud som f.eks. Filmporten. Det var en masse tal, som vi ikke kan huske, men i Filmgruppen elsker vi dem!

Igen i år havde vi flere film over 3 timer, og mange gæster ytrede ønske om en pause. Men som nævnt sidste år må vi ikke ”ødelægge” den kunstneriske længde og det kan koste en bøde, hvis vi gør det. Men vi ved, at formanden for Danske Biografer har påtalt dette, så må vi se, om vi bliver hørt. Vi har i kulisserne også erfaret, at flere biografer bare sætter en pause ind, men det er vi dog ikke begyndt med endnu.

**Men det er jo ikke kun film, der giver indtægt i vores kulturhus – også vores kiosk er flittigt benyttet**

Vores tag-selv slik bliver aldrig gammel, og duften af popcorn hører bare til en biografoplevelse – for de fleste! Vores kioskgruppe er hele tiden på jagt efter nye produkter til at erstatte den slik, som ikke har højeste prioritet hos vores gæster. Vi prøver at tilgodese ønsker til børnene og til voksne. De nye produkter uden sukker er blevet populære. Det kan nogle gange være svært at følge med i ferieugerne, hvor familie og børn er flittige til at tømme slikkasserne. Og hvis leverandøren ikke kan levere ønskerne, eller vi er løbet tør, ja så kører kioskpigerne bare selv til Dagrofa og køber ind.

**Café Vig Bio**

Siden sidste Generalforsamling i 2024 er der desværre sket en del i vores Café. Frederik som overtog caféen i efteråret 2019 måtte efter næsten fem år vælge at lytte til kroppens tydelige signaler og lukke BistroF ned i marts 2024. Vi fik 6 henvendelser på ny forpagtning og efter nogle måneders søgning faldt valget på en ny forpagter, som sammen med sin bror ville byde på italiensk inspirerede retter. Desværre har disse to af private årsager måttet lukke deres Fratellino ned og vi står derfor igen i den triste situation at skulle finde nye forpagtere. Vi har annonceret flere steder og havde åbent hus sidste søndag, som gav nogle interessante emner.

Caféen er en vigtig del i hele Kulturhusets virke. Vi har efterhånden rigtig mange aktiviteter, som involverer caféen og vi ved også, at det har stor betydning for vores biografgæster, at de kan kombinere en filmoplevelse med spisning i caféen – både før eller efter en forestilling. Så vi håber og satser på, at vi snart kan genåbne caféen.

Hvis nogen af jer her tilstede i dag kender til personer som måske kunne være interesseret, så tøv ikke med at lade os det vide i bestyrelsen. Vi er åbne for kreative idéer. Måske kender I et modent ægtepar, som har en baggrund i ”madverdenen” og som har valgt at flytte til Odsherred og måske kunne overtales til at kaste sig ud i at drive en café som hovedsageligt har åbent fra kl.17-20.

**Aktivitet er ikke omkostningsfrit!**

Og al den aktivitet og de mange gæster vil selvfølgelig også slide på vores inventar. Og sæderne begyndte også at se lidt brugte ud, hvilket man sådan set skal se på med positive øjne, for det betyder jo netop aktivitet!

I 2024 har vi udskiftet en del ældre køkkeninventar: køle- og fryseskabe gir op, komfuret slår sikringerne, opvaskeren smider vand ud, etc. etc. Og selvfølgelig skal vi også forny vores filmudstyr, når nødvendig.

En flot donation fra Tuskemarkedet med 10.000 kr. betød ny stor fladskærm på transportabel fod, så man på 1. sal også kan holde prof. møder Vi har fundet alle vores skønne gamle billeder og plakater frem og hængt dem op overalt i foyer og sågar på toiletterne samt på 1. sal, så det er mere indbydende til møder. I de meget gamle dage med få fremmødte til generalforsamlingerne blev 1. sal også brugt, men det er jo fra i dag heldigvis en saga blot.

Og vores sæder i salen ikke bare så men var slidte! Her fandt vi dog en løsning, der ”kun” (i gåseøjne) kostede et par weekender med frivillige hjælpere. Vi udskiftede de første pæne og ikke så brugte rækker med nogle af de bageste slidte rækker, for selve komforten var stadig intakt. Så nu klarer vi os nogle år endnu uden nye sæder.

Trods strejke i Hollywood med mangel på store film er vi stolte over, at vi frem-kommer med et overskud på lige over 600.000kr. med en egenkapital på ca. 4½ mio.

Vores tidligere bogholder Helle måtte af helbredsmæssige årsager ophøre for en måned siden, men vi har været så heldige, at Rikke Gregersen fra Vig Festivalen har fundet tid til også at stå for Kulturhusets regnskab fremover. Det vil i år dog være vores bookingchef Mie Rasmussen, som vil gennemgå regnskabet om et øjeblik og som lovet har vi jo også lagt regnskabet ud på vores hjemmeside straks vi fik det fra Revisorgården i Holbæk. Mie står selvfølgelig også klar til at besvare spørgsmål fra salen.

**Og hvor står så Kulturhus Vig Bio i fremtiden?**

Sidste år præsenterede vi jer for vores byggeudvalgsformand Jesper Rasmussen, som i første omgang indledte forhandlinger med kommunen om både bygningens tilstand og fremtid. Og det har indtil nu været med meget konstruktive dialogmøder, hvor vi kan mærke en stor goodwill.

Jesper har som tidligere nævnt også bevist overfor os selv, at vores indsats i Kulturhuset har enorm betydning for hele det mangfoldige samfund i Odsherred. Udarbejdelsen af det 9 sider lange skriv blev døbt ”Kulturhus Vig Bio – mere end en biograf” vil blive brugt i vores fremtidige indsats når vi skal søge fondsmidler til en sal2.

Selvom det ikke mærkes så meget af vores gæster, så er bygningen jo fra 1948 – der er sket mange ting også store investeringer siden, og her vil jeg henvise til vores Hjemmeside, hvor I kan læse om hele biografens tilblivelse fra primitiv filmvisning i 1923 i et afholdshotel på Hovedgaden i Vig til bygningen her på Ravnsbjergvej.

De lovede udvendige udbedringer, som vi længe har kæmpet med, blev påbegyndt sidste år af kommunen og er fortsat i år. Efter at have lavet dræn rundt om en del af bygningen med bl.a. en grundvandspumpe med alarm, reparation og maling af en del af det smuldrende murværk har man fået styr på tagrenderne og nedløbsrørene.

Der har været besigtigelse af hele kælderen, hvor loftet også hænger lidt, hvilket betyder at gulvet i caféen tilsvarende gynger lidt. Der har lige været TV inspektion af hele kloaksystemet og der arbejdes på at finde grunden til, at der ofte kommer vand i kælderen. Og så er der taget, som ikke har det alt for godt – mildt sagt! Men her vil kommunen i løbet af i år foretage nødvendige udbedringer og så ser vi, om ikke vi kan få det hele fornyet, når vi skal bygge det gamle sammen med det nye.

Hertil kommer også afklaring om Kulturhusets fremtidige ejerskab. Skal det overtages fra kommunen eller skal det fortsat være i kommunens portefølje? Det vil tiden vise!

Ja, og så kommer jo selvfølgelig spørgsmålet: Hvad sker der med planerne om at bygge en sal2? **Sal2 kommer!** En sal med omkring 70-80 sæder med småborde og hyggelamper samt med en gavl ud mod park.pladsen til drive-in bio.

Og selvom der stadig er lang vej endnu, så er vi nu kommet til den fase, at der er indgået aftale med arkitektfirmaet Werk, som i samarbejde med ingeniører skal stå for detailprojekteringen, så vi bl.a. kan få den eksisterende bygning kædet rigtigt sammen med den nye tilbygning. Udarbejdelsen fra Keingart, hvor vi inddrog flere grupper af entusiastiske frivillige passere i to workshops, betegnes som et ønske- og drømmeprojekt. MEN vi skal til søgning af fondsmidler og selve byggeprocessen have en detailprojektering udarbejdet. Og her har Werk arkitekter stået for nogle fantastiske og meget anderledes ombygninger. Vi havde nr. 2 møde i torsdags, hvor hele bygningen inkl. loftet blev gennemgået, fotograferet og filmet. Og vi havde også mulighed for at fremkomme med de prioriteringer, som vi i vores workshops kom frem til. Det samarbejde tegner til at blive spændende og konstruktivt!

Og så håber vi på at kunne gå i gang med at søge fonde indenfor kort tid og måske sætte første spadestik i jorden inden årets udgang. Vi krydser fingre!

Af andre tiltag i selve biografdriften og også under overskriften ”– meget mere end en biograf” vil vi i år også sætte fokus på mad. Og det er selvfølgelig pga Michelin prisuddelingen i Anneberggård i juni måned. Geopark Odsherred har lagt op til at hele Odsherred i 2025 involverer sig i arrangementer, hvori der også indgår mad. Og Vig Bio har allerede haft nogle af de såkaldte 25/25 arrangementer nemlig Det gode skib Martha fra 1967 med skibets frokostbuffet. Den legendariske film Ratatouille, hvor gæster fik udleveret ratatouille efter forestillingen.

Og den 14. april er det lykkedes at få TV-kokken Claus Holm til Vig Bio. Claus vil tage udgangspunkt i lokale råvarer og fra scenen kreere smagsprøver til alle gæsterne i salen. Claus vil på sin sædvanlige underholdende og medrivende facon fortælle om sin kærlighed til Odsherreds fantastiske spisekammer og give os inspiration til fremtrylle de lækreste smagsoplevelser. Efterfølgende vises en dokumentar, hvor vi tages med på rejse til de smukkeste franske vingårde og vinmarker, ned i vinkældre og ind i fantastisk gastronomi. Instrueret af danske Jesper Dinesen. Sæt X den 14.4.

Og den 6. sept. pønser vi på at lave Babettes gæstebud med en kendt gæstekok!

Som I kan høre og sikkert også oplever, så syder Kulturhus Vig Bio af aktivitet. Og det er kun muligt med jeres engagerede og loyale frivillige indsats. Jeg bliver nødt til at bruge udtrykket igen og igen: I løfter og bærer Odsherreds fyrtårn med al jeres kraft og energi, så Odsherred stadig kan bryste sig med at have en af landets bedst drevne og mest succesrige foreningsbiografer…. Og meget mere end det!

Også en stor tak til de over 300 medlemmer, som støtter op omkring vores kulturhus. Det er så skønt at mærke, at hver gang vi har sendt vores Månedsbrev ud, så vælter det ind med nye medlemmer!

Endnu engang en kæmpe tak til alle jer frivillige! Det er altid en fornøjelse at komme i Vig Bio og mærke jeres engagement og kærlighed til hele Kulturhuset. Tak for jeres tid, tak for alle de ekstra vagter, I påtager jer, tak til alle i arbejdsgrupperne. I er og bliver det faste fundament i Kulturhus Vig Bio. Uden jer var der ingen biograf i Odsherred! TAK!

Vig, 29. marts 2025

Formand Bente Elvert

Kulturhus Vig Bio